Arranca el 6è Consell de la Infància de Gandia
04 desembre 2023

## Arranca el 6è Consell de la Infància de Gandia04 desembre 2023Última actualització: 04 desembre 2023

![](../gestion/img/a05173f5b80f3e75fb793905c88984810c6052c5e47fc5a9db2b230bd02ca1c0.jpg)  
  

Dissabte passat es va constituir al saló de plenaris de l’Ajuntament la **sisena edició del Consell de la Infància de Gandia**, en un acte presidit per l’**alcalde de Gandia, José Manuel Prieto** i la **regidora delegada d’Infància, Esther Sapena**.

Així, s’hi va estrenar l’exercici 2023-2024 amb el programa de participació infantil i defensa dels drets de la infància: **"La Infància Pren el Micro"**. Els 30 xiquets i xiquetes que formaran part de l’òrgan consultiu van preguntar l’alcalde sobre diferents temes que els preocupen, com ara l’obertura dels patis dels centres educatius per a jugar-hi; més arbrat i zones verdes; la instal·lació de sanitaris públics; més fonts; parcs per a gossos; la millora dels carrils bici o l’habilitació del trinquet, entre altres qüestions.

D’altra banda, l’alcalde va anunciar l’obertura aquestes festes del nou parc de grans dimensions a Roís de Corella: _"Aquest parc, que prompte podreu gaudir, inclou nous elements per a l'esport o jugar-hi a la petanca i un nou SkatePark, així com una nova zona verda, nova il·luminació i, en definitiva, un renovat espai públic que afavorirà el passeig i anar-hi en bicicleta, aspectes que vos han interessat aquesta vesprada”_.

  
**Resultats del concurs de dibuix per al nou parc estil 'Gulliver'**

  
Un altra zona de jocs important serà la que s'ubicarà en el parc Ausiàs March, a l'estil del 'Gulliver' de València, una petició que ve a iniciativa del Consell de la Infància anterior. En aquest sentit, l'alcalde va assegurar que s’està treballant en el projecte definitiu, tenint en compte les propostes del consell, a través del concurs de dibuix fet en primavera, que ja té guanyadors i guanyadores: _"Tots i totes les participants, en general, han desenvolupat en els seus dibuixos dissenys amb elements típics del patrimoni cultural de Gandia; el Castell de Bairén; la Seu; el Palau; dels nostres meravellosos espais naturals, com el Mondúver, el Parc Natural Parpalló-Borrell, la cova del Parpalló, la platja, el port; amb personatges històrics i representatius de la ciutat que perduren i hem de fer perdurar en el temps, com el Tio de la Porra, la Delicà de Gandia, la família Borja o de la nostra cultura gastronòmica i elements que formen part de les nostres festes”_.

A més, l’alcalde també ha afegit que _“moltes de les propostes rebudes incloïen l’estil d'un personatge famós, de grans dimensions, estil Gulliver, amb parts del cos amb tobogans i que s’ha tingut molt en compte incorporar jocs inclusius per a garantir l'accessibilitat de tots i totes les xiquetes”_.

L’alcalde va anunciar durant l’acte els guanyadors del concurs de dibuix que es va fer la passada primavera. Una vegada reunit el jurat tècnic de l'Ajuntament i analitzades les millors propostes, que ja van ser identificades pel Consell de la Infància, s'han destacat tres guanyadors:

Un del segon cicle de primària:

**TESSA GRAU PÉREZ**

Títol: EL PORT DE GANDIA

Centre: CEIP Botànic Cavanilles. 3r

  
Un del tercer cicle de primària:

**JOEL CANTOS PLA**

Títol: PARQUE AUSIÀS MARCH

Centre: Escolàpies. 5é

  
I el guanyador absolut:

**STEFANO DI CARLO DOMINGUEZ**

Títol: PARC DEL TIO I LA FIDEUÀ

Centre: CEIP Botànic Cavanilles, 6é

  
En els pròxims dies se'ls citarà a l'Ajuntament per a fer el lliurament de premis.

  
Finalment, Esther Sapena, va encoratjar els xiquets i les xiquetes que s'estrenaven en el càrrec de consellers i conselleres: _"Veig 30 cares plenes d'energia, idees i somnis, que són la veu de la nostra infància... Sou els responsables d'afavorir i promoure el compliment d'aquests drets, contribuint així a la construcció d'un entorn on cada xiquet (infant) puga créixer en un ambient segur, saludable i ple d'oportunitats.... Vos desitge un viatge ple d'experiències positives que reforcen la vostra autonomia personal i vos permeta créixer com a individus compromesos amb la construcció d'un futur millor"_.

[Twittear](https://twitter.com/share)